MAKRO มาสายไปนิ๊ดด.!
หลังจาก MAKRO ในกลุ่มซีพี เพิ่มทุนแบบ PO จบ ตามมาด้วยการควบรวมโลตัสส์จบ แต่ที่ไม่จบเห็นจะเป็นราคาหุ้นที่ไหลรูดไม่รู้จบ
หลังจาก MAKRO ในกลุ่มซีพี เพิ่มทุนแบบ PO จบ ตามมาด้วยการควบรวมโลตัสส์จบ แต่ที่ไม่จบเห็นจะเป็นราคาหุ้นที่ไหลรูดไม่รู้จบ
22 ธ.ค. 2565

หลังจากบริษัท สยามแม็คโคร จำกัด (มหาชน) หรือ MAKRO ในกลุ่มซีพี เพิ่มทุนแบบ PO จบ ตามมาด้วยการควบรวมโลตัสส์จบ แต่ที่ไม่จบเห็นจะเป็นราคาหุ้นที่ไหลรูดไม่รู้จบ ก่อนหน้านี้เคยทำสถิติลงไปลึกสุดใจเมื่อวันที่ 3 ต.ค. 2565 ที่ 32.00 บาท ซึ่งต่ำกว่าราคา PO ที่ 43.50 บาท กว่า 26.43% เลยทีเดียว…
เพิ่งจะค่อย ๆ ตีตื้นฟื้นกลับมาเมื่อไม่นานมานี้ โดยวานนี้ (22 ธ.ค.) กลับมายืนที่ 39.25 บาทได้อีกครั้ง…
ในขณะที่ MAKRO ได้ชื่อว่าเป็นหุ้นใหญ่ที่อยู่ผิดที่ผิดทาง เพราะมีมาร์เก็ตแคปโคตรใหญ่ หลายแสนล้านบาท แต่ดันไม่อยู่ใน SET50 ซะงั้น…
ต้นสายปลายเหตุเกิดจากปัญหาทางเทคนิค ฟรีโฟลตต่ำกว่าเกณฑ์ไม่ถึง 15% ทำให้ไม่สามารถเข้าคำนวณใน SET50 ได้…ทำเอานักลงทุนเกิดอาการเซ็งเป็ดไปตาม ๆ กัน..!!
หลายคนก็ตั้งตารอว่า ใครจะเสียสละคายหุ้นออกมา เพื่อดันฟรีโฟลตให้ถึงเกณฑ์..??
สุดท้ายเมื่อวันที่ 23 พ.ย. 2565 กลุ่มซีพี โดยบริษัท เจริญโภคภัณฑ์โฮลดิ้ง จำกัด ซึ่งถือหุ้นใหญ่เบอร์ 3 ก็ต้องจำใจคายหุ้นออกมาจำนวน 160 ล้านหุ้น คิดเป็นสัดส่วน 1.5122% ที่ราคาเฉลี่ยหุ้นละ 37.75 บาท มูลค่ารวม 6,040 ล้านบาท โดยเป็นการขายให้กับ Credit Suisse AG Singapore Branch…
เท่ากับว่า การขายหุ้นครั้งนี้ บริษัท เจริญโภคภัณฑ์โฮลดิ้ง ต้องยอมขายขาดทุนหุ้นละ 5.75 บาท หรือเข้าเนื้อไปราว 920 ล้านบาทนะเนี่ย
แต่เงินแค่นี้คงไม่ระคายขนหน้าแข้ง “เจ้าสัวธนินท์ เจียรวนนท์” หรอกมั้ง..!?
ก็เลยเป็นที่มาทำให้ฟรีโฟลตหุ้น MAKRO ถึงเกณฑ์ 15% สักที..!!
ล่าสุดตลาดหลักทรัพย์ฯ ก็ออกมาประทับตรารับรองว่า MAKRO ผ่านเกณฑ์ฟรีโฟลตแล้วนะ ซึ่งอยู่ที่ 15.04% จากจำนวนผู้ถือหุ้นรายย่อย 110,182 ราย…แต่ก็ผ่านเกณฑ์แบบฉิวเฉียด ทางที่ดีกลุ่มซีพีน่าจะคายออกมาอีกสักล็อต ก็น่าจะดีนะ…
เมื่อปลดล็อกเรื่องฟรีโฟลตได้แล้ว ด่านในการเข้า SET50 ของ MAKRO ก็ไม่ยากแล้วล่ะ…
แต่น่าเสียดาย ทำช้าไปหน่อย…ถ้าทำเร็วกว่านี้สักนิด รายชื่อหุ้น SET50 รอบครึ่งปีแรก 2566 ที่เพิ่งประกาศไปวันก่อน ควรมีชื่อ MAKRO ไปแล้ว..?? กลายเป็นว่า ต้องรอโน่น ในรอบครึ่งปีหลัง 2566 ซึ่งจะใช้ข้อมูลการซื้อขายตั้งแต่ 1 มิ.ย. 2565 ถึง 31 พ.ค. 2566…
ถ้าดูจากมาร์เก็ตแคปที่โคตรใหญ่ ปัจจุบันอยู่ที่ 415,277 ล้านบาท และพื้นฐานที่แข็งแกร่ง ล่าสุดเปิดงบไตรมาส 3/2565 ออกมา มีกำไรสุทธิ 1,602 ล้านบาท เพิ่มขึ้นจากช่วงเดียวกันของปีก่อนที่ทำได้ 1,571 ล้านบาท หนุนให้งวด 9 เดือนแรกปี 2565 มีกำไรสุทธิ 5,225 ล้านบาท เพิ่มขึ้นจากช่วงเดียวกันของปีก่อนที่ทำได้ 4,592 ล้านบาท…
MAKRO ก็ไม่น่าจะต้องกินแห้วกระป๋องแล้วนะรอบนี้…ว่าป๊ะล่ะ
จุดที่น่าสนใจ หาก MAKRO ได้เข้า SET50 ตามที่คาดหมาย ก็จะเป็นการปลดล็อกให้กองทุนที่เข้าลงทุนโดยอ้างอิง SET50 สามารถเข้าลงทุนในหุ้น MAKRO ได้…ไม่ต้องชะเง้อมองให้เมื่อยตุ้มเหมือนเมื่อก่อนอีกต่อไป
ที่สำคัญโอกาสที่จะได้เห็นหุ้น MAKRO กลับมายืนเหนือ PO ก็มีมากขึ้นด้วยนะ…แต่จะเป็นเมื่อไหร่ โปรดอดใจรอ..!!
แล้วถ้าเข้า SET50 ได้แล้ว สถานีต่อไป MSCI และ FTSE ก็คงไม่ไกลเกินเอื้อมแล้วล่ะมั้ง…
เอาหน่า คิดซะว่า มาแล้วยังดีกว่ามาช้า..มาช้ายังดีกว่าไม่มา..นะจ๊ะ
…อิ อิ อิ…